ເດັດດ່ຽວແກ້ໄຂຈຸດອ່ອນ–ຄົງຄ້າງ ພາຍໃນພັກ, ຮັບປະກັນບົດບາດການເຄື່ອນໄຫວ ນຳພາຕົວຈິງທີ່ເຂັ້ມແຂງ ຂອງການຈັດຕັ້ງທຸກຂັ້ນ.
ເພື່ອຕອບສະໜອງການເລັ່ງທວງອັນຮີບດ່ວນຂອງສະພາບການໃໝ່ ແລະ ຮັບປະກັນການຈັດຕັ້ງປະຕິບັດໜ້າທີ່ການເມືອງອັນໜັກໜ່ວງ ທີ່ເຕັມໄປດ້ວຍການທ້າທາຍທົດສອບ ເພື່ອສາມາດນຳພາປະເທດຊາດກ້າວເດີນຕາມເສັ້ນທາງຂຶ້ນສູ່ສັງຄົມນິຍົມໃນຊຸມປີຕໍ່ໜ້າ, ພັກເຮົາມີຄວາມຈຳເປັນທີ່ຕ້ອງປັບປຸງຕົນເອງ ໃຫ້ມີຄວາມເຂັ້ມແຂງໃນທຸກດ້ານ ໂດຍເລີ່ມຈາກການແກ້ໄຂບັນຫາທີ່ເປັນຈຸດຂາດຕົກບົກຜ່ອງຂອງຕົນຢ່າງຈິງຈັງ ແລະ ເດັດຂາດ ຈົນຮອດການປັບປຸງ ຍົກລະດັບຂອດທີ່ຍັງອ່ອນແອ ໃຫ້ມີການປ່ຽນແປງຢ່າງຕັ້ງໜ້າ ແລະ ແຂງແຮງ ໂດຍສຸມໃສ່ທາງເນື້ອໃນດັ່ງຕໍ່ໄປນີ້:
- ຢຶດໝັັ້ນທັດສະນະພື້ນຖານຂອງພັກ ກ່ຽວກັບການສ້າງການຫັນປ່ຽນໃໝ່ດ້ານຈິນຕະນາການ, ຍົກລະດັບຄຸນນະພາບວຽກງານການເມືອງ-ແນວຄິດ ແລະ ທິດສະດີຂອງພັກ;
- ສືບຕໍ່ສ້າງຄວາມເຂັ້ມແຂງຂອງການຈັດຕັ້ງພັກແຕ່ລະຂັ້ນ ແລະ ຍົກສູງຄຸນນະພາບຂອງສະມາຊິກພັກ;
- ສົມທົບແໜ້ນລະຫວ່າງການເພີ່ມທະວີການນຳພາແບບລວມສູນ ເອກະພາບຂອງສູນກາງພັກ ກັບຄວາມເປັນເຈົ້າການປະດິດສ້າງ ຂອງຄະນະພັກ ຢູ່ຂົງເຂດ ແຕ່ລະຂັ້ນ ໃນການຈັດຕັ້ງຜັນຂະຫຍາຍບັນດາມະຕິຂອງພັກ;
- ເພີ່ມທະວີການຕິດຕາມ, ກວດກາ ແລະ ເດັດດ່ຽວແກ້ໄຂປະກົດການຫຍໍ້ທໍ້ ຢູ່ພາຍໃນພັກ;
ສຳລັບຂົງເຂດວຽກງານການເມືອງ-ແນວຄິດ: ກ່ອນອື່ນ ຕ້ອງເຮັດໃຫ້ຖັນແຖວພະນັກງານນຳພາຂັ້ນຍຸດທະສາດ, ພະນັກງານຫຼັກແຫຼ່ງແຕ່ຂັ້ນເທິງໄດ້ຮັບການປະກອບຄວາມຮູ້ລັດທິມາກ-ເລນິນ ທີ່ເປັນທິດສະດີພື້ນຖານກ່ຽວກັບການປະຕິວັດ ເວົ້າລວມ ແລະ ແນວຄິດປະທານໄກສອນ ພົມວິຫານ ທີ່ເປັນຜົນແຫ່ງການຄົ້ນຄ້ວາ, ໝູນໃຊ້ ແລະ ປະດິດສ້າງທິດສະດີລວມ ເຂົ້າໃນພຶດຕິກຳແຫ່ງການນຳພາ ພາລະກິດປະຕິວັດຂອງພັກເຮົາ ແລະ ຂອງປະທານ ໄກສອນ ພົມວິຫານ. ພ້ອມນັ້ນ ຍັງຕ້ອງສືບຕໍ່ຮຽນຮູ້ບົດຮຽນການສ້າງສັງຄົມນິຍົມຢູ່ປະເທດອ້າຍນ້ອງ ກໍຄືບົດຮຽນການພັດທະນາເສດຖະກິດ-ສັງຄົມຢູ່ປະເທດອ້າຍນ້ອງ ກໍຄືບົດຮຽນການພັດທະນາເສດຖະກິດ-ສັງຄົມຂອງປະເທດຕ່າງໆ. ຈາກນັ້ນ, ດ້ານໜຶ່ງ ເປັນການປັບປຸງ ແລະ ເພີ່ມທະວີຄວາມໜັກແໜ້ນທາງດ້ານການເມືອງ, ຈົງຮັກພັກດີ ແລະ ເຊື່ອໝັ້ນຕໍ່ອຸດົມການອັນສູງສົ່ງຂອງພັກ ນຳພາປະເທດຊາດກ້າວເດີນສູ່ຈຸດໝາຍສັງຄົມນິຍົມ; ດ້ານໜຶ່ງອີກ ສ້າງພື້ນຖານດ້ານທິດສະດີ ແລະ ການພັດທະນາທັກສະຂອງຖັນແຖວສະມາຊິກພັກ-ພະນັກງານ ໂດຍສະເພາະຜູ້ນຳພາຫຼັກແຫຼ່ງແຕ່ລະຂັ້ນໃນການວິເຄາະ, ໄຈ້ແຍກ, ສັງລວມສະພາບການພາຍໃນທັງຮຽນຮູ້ປະສົບການເຄື່ອນໄຫວພຶດຕິກຳຂອງພັກ ແລະ ຂອງສັງຄົມ ເພື່ອກຳແໜ້ນບັນຫາໃໝ່ທີ່ເລັ່ງທວງໃຫ້ມີການແກ້ໄຂ ໃນແຕ່ລະໄລຍະ, ພ້ອມທັງສູ້ ແລະ ປົດປ່ອຍອອກຈາກແນວຄິດ ແລະ ການເຄື່ອນໄຫວແບບຄອງເດີມ, ບໍ່ກ້າປ່ຽນແປງ, ບໍ່ມອງ ກ້ວາງເຫັນໄກ ຫຼື ອອກຈາກສະພາວະກຳນົດເນື້ອໃນນຳພາແບບລວມໆ, ເຄື່ອນໄຫວນັກຮູບການ, ບໍ່ແທດຕົວຈິງ, ເຮັດຫຼາຍ ແຕ່ປະສິດທິພາບຕ່ຳ…ທີ່ເປັນປະກົດການແຜ່ຫຼາຍໃນໄລຍະຜ່ານມາ.
ສູນກາງພັກ ຕ້ອງຮັບປະກັນເຮັດໃຫ້ບັນດາອົງການເສນາທິການ ຫຼື ອົງການວິຊາການຕ່າງໆ ທີ່ເຮັດໜ້າທີ່ໃນຂົງເຂດການເມືອງ-ແນວຄິດ ແລະ ທິດສະດີຂອງພັກ ໄດ້ຮັບການຍົກລະດັບຄວາມສາມາດໃນການເຄື່ອນໄຫວ ປະຕິບັດພາລະບົດບາດຂອງຕົນເຊັ່ນ: ຄະນະໂຄສະນາອົບຮົມແຕ່ລະຂັ້ນ, ສະພາທິດສະດີສູນກາງ, ສະຖາບັນການເມືອງ-ການປົກຄອງແຫ່ງຊາດ, ສະຖາບັນຄົ້ນຄວ້າເສດຖະກິດ-ສັງຄົມແຫ່ງຊາດ …ທັງນີ້ກໍເພື່ອສາມາດຊ່ວຍສູນກາງພັກຄົ້ນຄ້ວາສ້າງບັນດາເນື້ອໃນການເຄື່ອນໄຫວ ທີ່ສອດຄ່ອງກັບການສ້າງການຫັນປ່ຽນໃໝ່ທີ່ແຂງແຮງ, ເລິກເຊິ່ງ ແລະ ຮອບດ້ານ, ບໍ່ວ່າຈະຕໍ່ການນຳພາພັດທະນາເສດຖະກິດ-ສັງຄົມ ກໍຄືໃນການປັບປຸງພາຍໃນຂອງພັກເຮົາ, ເປັນພື້ນຖານອັນໜັກແໜ້ນໃຫ້ແກ່ການຊີ້ນຳທີ່ເຂັ້ມແຂງແຕ່ເທິງລົງລຸ່ມ.
ເພີ່ມທະວີການເຄື່ອນໄຫວດ້ານການເມືອງ ແລະ ນຳພາແນວຄິດຢູ່ພາຍໃນການຈັດຕັ້ງພັກທຸກຂັ້ນ ຕິດພັນກັບການດຳເນີນການປົວແປງພາຍໃນຢ່າງຕໍ່ເນື່ອງ ໂດຍຖືການຕໍ່ສູ້ຕ້ານແນວຄິດຄອງເດີມ, ທັດສະນະການເມືອງທີ່ຜິດເຂວ, ແບບແຜນນຳພາທີ່ບໍ່ຖືກຕ້ອງ ກໍຄືຄ່ານິຍົມທີ່ບໍ່ເໝາະສົມ ຢູ່ພາຍໃນຖັນແຖວສະມາຊິກພັກ…ເປັນເນື້ອໃນພື້ນຖານຂອງການດຳເນີນຊີວີດ ຂອງຄະນະພັກແຕ່ລະຂັ້ນ ທັງດຳເນີນການປຸກລະດົມຂະບວນການຝຶກຝົນຫຼໍ່ຫຼອມຄຸນທາດການເມືອງ, ຄຸນສົມບັດສິນທຳປະຕິວັດ ແລະ ຄວາມເປັນແບບຢ່າງນຳໜ້າຂອງສະມາຊິກພັກ-ພະນັກງານ ທີ່ເປັນຫຼັກແຫຼ່ງນຳພາຢູ່ແຕ່ລະບ່ອນ, ແກ້ໄຂສະພາບການຖືເບົາ ການພັດທະນາຕົນເອງໃນດ້ານນີ້.
ທັງໝົດທີ່ເວົ້າມາໃນຂ້າງເທິງເປັນວຽກງານການເຄື່ອນໄຫວ ຜູ້ທີ່ເປັນເສນາທິການໃຫ້ແກ່ກົມການເມືອງ, ຄະນະເລຂາທິການສູນກາງພັກ ຢູ່ໃນກອງປະຊຸມໃຫ່ຍຄັ້ງທີ XI ຂອງພັກ, ມາດຕາທີ IX.